Kaplnka Presvätej Bohorodičky Spolutrpiteľky

Kaplnka Presvätej Bohorodičky Spolutrpiteľky je gréckokatolícka kaplnka v mestskej časti Albínov v meste Sečovce. V prevádzke je od 90. rokov 20. storočia. Dejiny Kaplnka bola zriadená v 90. rokoch 20. storočia v južnej časti budovy bývalej Základnej deväťročnej školy v Albínove. Táto škola vznikla v roku 1935 ako Štátna ľudová škola v Albínove (expozitúra Štátnej ľudovej školy v Sečovciach) a fungovala do roku 1971. Budova školy, v ktorej sa v súčasnosti nachádza kaplnka, bola postavená v rokoch 1957 – 1959. Dispozícia Loď kaplnky sa nachádza v zlúčených dvoch izbách (na juhovýchodnom okraji stavby), ktoré boli súčasťou bytu učiteľa bývalej školy. Miesta na sedenie pre veriacich sa nachádzajú aj na chodbe. V dvoch miestnostiach na juhozápadnom okraji stavby sa nachádza sakristia a sklad. Zvyšok budovy sa využíva ako volebná miestnosť volebného okrsku č. 6 (Albínov), na verejné zhromaždenia obyvateľov mestskej časti, príp. na občasné spoločenské akcie. Zvonica bola dostavaná v roku 1997, južne od vchodu do kaplnky. Činnosť Liturgie sa v kaplnke konajú aspoň raz týždenne v nedeľu. Raz mesačne sa vykonáva sviatosť zmierenia (ušná spoveď). Odpustová slávnosť sa koná na sviatok Presvätej Bohorodičky Spolutrpiteľky, ktorý je v sobotu po sviatku Božského srdca Ježišovho. Predtým sa konala 15. septembra, na sviatok Sedembolestnej Panny Márie. Galéria Fotografie dokumentujú podobu budovy z 23. júla 2017, teda už po osadení novej strešnej krytiny: Referencie Použitá literatúra Archívne pramene, kroniky Štátny archív v Košiciach – pracovisko Archív Trebišov, fond Základná deväťročná škola v Albínove, Kronika Štátnej ľudovej školy v Albinove. 1945 – 1971. Dobová tlač Dopisovateľ (1959), „V Albínove majú novú školu“, Život dediny 8 (5): 1, 1959-01-30, http://albinov.webnode.sk/galeria/z-dobovej-tlace/ Chila, Jozef (1959), „Postavili „kaštieľ“ pre seba“, Učiteľské noviny 9 (2), 1959-01-15, http://albinov.webnode.sk/galeria/z-dobovej-tlace/ Internetové stránky GKFÚ Sečovce (c2013), História farnosti Sečovce, Sečovce: GKFÚ Sečovce, https://web.archive.org/web/20140202190840/http://www.secovce.fara.sk/index.php?zobraz=secovce, dost. 2014-02-02 . Archivovaná verzia prostredníctvom Internet Archive Wayback Machine. MsZ v Sečovciach (2015), Pozvánka na verejné zhromaždenie obyvateľov mesta Sečovce – časti Albínov, Sečovce: Mestské zastupiteľstvo v Sečovciach (vyd. 2015-06-09), https://www.secovce.sk/download_file_f.php?id=599060, dost. 2017-12-19 Iľko, Miroslav (c2010), „Presvätá Bohorodička Spolutrpiteľka“, ZOE : E-zine Prešovskej archieparchie (Prešov: Gréckokatolícke arcibiskupstvo Prešov), http://www.zoe.sk/?zoepedia&heslo=Presv%E4t%E1+Bohorodi%E8ka+Spolutrpite%BEka, dost. 2015-02-22 Externé odkazy Historické fotografie Albínova, vrátane budovy kaplnky